Gedagte vir die dag: Draai omFoto: Annelize Brits – Namakwaland se blomme Die Here is getrou! (2 Tessalonisense 3:3) Sommige veldblomme groei altyd met hulle gesigte in een rigting gedraai: na die son toe. En as jy jou gesig ook na die son toe draai, sal jy nie hulle helder, treffende skoonheid kan sien nie. Jy moet omkyk om hulle prag te sien. Wanneer jy nog ’n heuwel op jou pad oorsteek – jou oë gerig op die Seun en die pad voor jou, aangedryf deur die momentum van nog ’n dolle jaar – kan jy dalk … Net ’n oomblik gaan staan. En omkyk. Want as jy aanhou om die een voet voor die ander te sit om die jaar goed af te sluit, sal jy dalk sukkel om die sin in alles te sien. Jy los agter jou die jaar se oppe en affe en die lewe wat op fantastiese en uitmergelende en teleurstellende en verrassende maniere gebeur het. Maar die skoonheid daarvan – die geloof dat God dit alles sal gebruik tot sy eer en tot jou beswil – sal jy miskyk. Gaan staan ’n oomblik. Draai om sodat jy die toneel agter jou kan sien. Daar is oorwinnings, oortuigings, avonture, ’n vrolike gelag en drukkies, alles aaneengestring in kleurvolle minute en maande. God kan onmeetlik baie meer doen as wat ons kan bid of dink (Ef. 3:20). Hy sien in die saad reeds die helder wonderwerk van blare en hoë bome. En Hy het jou as sy meesterstuk van ewigheid af al gesien en vir jou die goeie paaie voorberei waarop jy kan stap (Ef. 2:10). Hou aan stap. En kyk elke nou en dan om. Vader, maak my oë oop vir die kaleidoskoop van u heerlikheid. Amen.